Térzene (Ady Endre)
Ami emlék, ami álom,
Mind megszáll így május-tájon,
Fájó emlék, mégis édes,
Néma, mégis oly beszédes...
Én Istenem, mennyi emlék,
Tán egészen boldog lennék,
Tán a szivem sem vérzene,
Csak lenne egy kis térzene...

Miként egykor volt a manna,
Olyan most a zenebanda.
Mit ér tündér május bája,
Nyíló orgonavirága,
Mit ér annyi édes emlék,
Egész boldog akkor lennék,
Ha az ég velünk érzene
S lehetne egy kis térzene.
Versek